ज्योति बसु उस क्षेत्र के विधायक के नाते संस्थान में आये थे। संस्थान के अन्य लोगों से मुलाकात और दूसरी सामान्य समस्याओं पर राय-मशविरे के बाद ज्योति बसु जोशीजी से अलग से उनके एक और साथी हरकुमार चतुर्वेदी के कमरे में मिले थे। ज्योति बसु ने संस्थान की अन्य समस्याओं पर विचार करते वक्त वहां के प्लानिंग डिविजन के साथियों से यह सवाल किया था कि क्या राष्ट्रीय स्तर की योजना सौ फीसदी उसी तरह प्रदेश के स्तर पर भी प्रासंगिक होगी, या प्रदेश-प्रदेश की विशिष्टताओं के आधार पर प्रदेश स्तर की योजना का अलग से निर्धारण करना होगा? इसके साथ ही ज्योति बसु ने ‘रीजनल प्लानिंग’ की बात भी की। इसपर जोशी जी की टिप्पणी है कि सहज बुद्धि और अनुभव के संयोग से ज्योति बसु का यह सुझाव और प्रस्ताव दीर्घकालीन दृष्टि से कितना महत्वपूर्ण था यह तब उतना स्पष्ट नहीं था जितना बाद में हुआ और आज तो यह लगता है कि दूरदृष्टि का धनी व्यक्ति ही इतना पहले इतनी महत्वपूर्ण बात कह सकता था।